寄范七平凉有一優者頗相似每見即與從容聊遣吾思之不能已也
作者：李之儀
朝代：宋

paragraphs: 吾友范君誼，宛似丘遲詩。
點綴花映草，草長鶑亂飛。
詠詩知吾人，因人想其詩。
不知胸中寬，西域方鞭笞。
昔爲守禦策，堅壁不容錐。
今作進討計，萬里入鼓鼙。
相從惜日短，既別恨見遲。
雖無老成人，彷彿頰頳兒。
每見挽手語，問我將何爲。
我非濁子者，我友實似之。
典刑不可見，況復堂上奇。
邊城氣候晚，四月猶夾衣。
青燈照冷坐，素目披重帷。
孤懷苦蕭屑，人事終難期。
何當命典刑，一笑相淋漓。